
Embriótoxicitás vizsgálata és két genotoxicitást vizsgáló módszer összevetése a 4-etilbenzaldehid példáján

   Az ivóvíz az ember által fogyasztásra alkalmas víz. Vizsgálatok kimutatták, hogy az ivóvízben bizonyos nagyságrendben, a ma ismert analitikai módszerekkel vizsgálva, mintegy 200 különböző kémiai vegyület található, melyek a hagyományos szűrés és kémiai kezelést követően is visszamaradnak. Megvizsgálva ezek szerkezetét, közöttük több olyan vegyületet is találtak, melyek karcinogén, mutagén, teratogén, neurotoxikus vagy immunszupresszív hatással rendelkeznek. A hatások tanulmányozását modellszervezetek segítségével végzik, így vizsgálatainkhoz egy népszerű modellállatot, a zebradániót (Danio rerio) választottuk.
   Munkánk során egy vízfertőtlenítési melléktermék vegyület, a 4-etil-benzaldehid hatását vizsgáltuk ezen halfaj embrióin. Célkitűzésünk az embriótoxicitás teszttel nyerhető alapvető toxikológiai paraméterek meghatározása, valamint két genotoxicitást vizsgáló módszer, a Comet assay és a RAPD PCR érzékenységének összevetése volt.
   Az embriótoxicitás teszt során az LC50 és LC10 értékeket állapítottuk meg, valamint 72 órával a termékenyülés után fotókon dokumentáltuk az észlelt torzulásokat. A mikroszkópos vizsgálat során megállapítottuk, hogy a 4-etil-benzaldehid már az LC10 alatti koncentrációkban is perikardiális ödémát, a farok torzulását, göb kialakulását, valamint a farok szélének szabálytalan alakulását eredményezi. Szakirodalmi adatok és eredményeink alapján arra a következtetésre jutottunk, hogy a 4-EBA specifikus elváltozásokat okoz a zebradánió embriókon, gátolja a wnt5 útvonalat, valamint a Ca2+ csatorna működését az erek falának simaizom szövetében.
   A genotoxicitás vizsgálatánál mind a RAPD, mind pedig a Comet assay kimutatta a 4-EBA genotoxikus hatását zebradánió embriókón. A két módszer közül a Comet assay érzékenyebbnek bizonyult, már a legkisebb koncentrációban (0,5 mg\l) is szignifikáns eltérést mutatott a kontrollhoz képest 1 napos embriók esetében. Ezzel szemben a RAPD eredményei csak magasabb koncentrációkban mutattak hatást. A Comet assay esetében nincs szükség hosszas optimalizálásra az újabb tesztanyagoknál, így összességében megbízhatóbb és egyszerűbb módszernek bizonyult a RAPD-nál.



